REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/511-15

22. februar 2016. godine

B e o g r a d

ZAPISNIK

37. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 8. DECEMBRA 2015. GODINE

Sednica je počela u 13,20 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Dragoljub Zindović, Radmilo Kostić, Olivera Pauljeskić, Đorđe Čabarkapa, Vladimir Marinković i Dejan Čapo.

Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Goran Vukadinović (zamenik člana Odbora Jelene Mijatović) i Ivana Dinić (zamenik člana Odbora Novice Tončeva).

Sednici nisu prisustvovali članovi Odbora: Zoran Pralica, Dragomir Karić, Vladan Milošević, jelena Mijatović, Aleksandar Jovičić, Novica Tončev, Goran Ćirić, Ivan Karić, Mladen Grujić i Enis Imamović.

Sednici su, na poziv predsednika, prisustvovali: Mirjana Ćojbašić, pomoćnik ministra finansija, Ana Vasović, viši savetnik u Ministarstvu finansija, Marija Filipović, savetnik u Ministarstvu finansija i Dejan Eremija, saradnik u Ministarstvu finansija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2016. godinu, Razdeo 20 – Ministarstvo privrede, Razdeo 26 – Ministarstvo rudarstva i energetike i Razdeo 30 – Ministarstvo trgovine, turizma i telekomunikacija, koji je podnela Vlada (broj 400-3204/15 od 4. decembra 2015. godine).

Prva tačka dnevnog reda – **Razmatranje Predloga zakona o budžetu Republike Srbije za 2016. godinu, Razdeo 20 – Ministarstvo privrede, Razdeo 26 – Ministarstvo rudarstva i energetike i Razdeo 30 – Ministarstvo trgovine, turizma i telekomunikacija**

Odbor je razmotrio Predlog zakona o budžetu Republike Srbije za 2016. godinu i na osnovu člana 173. stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

U uvodnim napomenama Mirjana Ćojbašić istakla je da je Predlog zakona o budžetu Republike Srbije za 2016. godinu pripremljen na osnovu ostvarenih makroekonomskih i fiskalnih rezultata u periodu januar-septembar 2015. godine, jer je za taj period Međunarodni monetarni fond (MMF) sagledao rezultate i izvršio treću reviziju stand by aranžmana iz predostrožnosti sa Srbijom. Izvršene su makroekonomske i fiskalne projekcije na osnovu revidiranih procena međunarodnih institucija (MMF i Evropske komisije), mera fiskalne konsolitacije i plana strukturnih reformi kojima se obezbeđuje stabilnost javnih finansija i privredni rast. Osnovni zadatak planiranog budžeta za 2016. godinu je fiskalna konsolidacija u srednjoročnom periodu, putem smanjenja budžetskog deficita, zaustavljanja rasta javnog duga i uspostavljanja trenda njegovog opadanja. Mere fiskalne konsolidacije podrazumevaju dalje smanjenje troškova i povećanje efikasnosti svih nivoa javne uprave kroz reorganizaciju i funkcionalno restrukturiranje. Masa plata na svim nivoima biće smanjena za 3% u odnosu na procenjeno izvršenje u 2015. godini, što odgovara ciljanom smanjenju broja zaposlenih u javnom sektoru. Ostali tekući rashodi su realno planirani kako ne bi dolazilo do docnji u plaćanju obaveza.

Povećana su sredstva opredeljena za rad Ministarstva privrede sa 18,8 milijardi dinara u 2015. godini na 19,4 milijarde dinara u 2016. godini. Najveće povećanje se odnosi na subvencionisanje kredita privredi, podršku razvoju preduzetništva, podsticaje za direktne investicije, ulaganja od posebnog značaja, za podsticaj investicija za proizvodnju audiovizuelnih dela, kao i radi postizanja ravnomernog regionalnog razvoja. Izmenama Zakona o budžetskom sistemu omogućeno je da se podsticanje investicija u privredi tretira kao kapitalni deo budžeta kojim se omogućava višegodišnje planiranje investicija. Sredstva za ulaganja od posebnog značaja su planirana u iznosu od 8,1 milijardi dinara za 2016. godinu, 6,6 milijardi dinara za 2017. godinu i 8,4 milijardi dinara za 2018. godinu. Ova sredstva će biti korišćena za izmirenje preuzetih neizmirenih obaveza iz prethodnih godina i za obaveze koje će se preuzimati u narednim godinama u iznosima koji dospevaju za plaćanje u tim godinama.

Ministarstvo rudarstva i energetike opredelilo je u istom iznosu kao i prethodnih godina subvencije za rad Javnog preduzeća za podzemnu eksploataciju uglja Resavica. Za rad Uprave za rezerve energenata opredeljeno je oko 3,8 milijardi dinara, od čega za obezbeđenje i održavanje prostora za smeštaj i čuvanje obaveznih rezervi nafte i derivata nafte (zakup) 110 miliona dinara, za izgradnju skladišnog prostora 700 miliona dinara i 1,5 milijardi dinara za kupovinu za robne rezerve nafte i naftinih derivata. Povećan je i iznos za isplatu subvencija za zaštitu energetski ugroženog kupca sa 680 miliona na oko 1,6 milijardi dinara. Za izgradnju gasovoda Niš-Dimitrovgrad predviđeno je 13,5 miliona dinara, za izgradnju novog tunela/kolektora Krivuljske reke 133,5 miliona dinara, a za IPA 2013 za životnu sredinu i klimatske promene 109 miliona dinara.

U Razdelu 30, Ministarstva trgovine, turizma i telekomunikacija, subvencije su povećana sa 1,4 na 1,5 milijardi dinara, prvenstveno za podsticaj za izgradnju infrastrukture u turističkim destinacijama. Izdvojena su simbolična sredstva za subvencije javnim nefinansijskim preduzećima i organizacijama JP „Skijališta Srbije”, JP „Stara planina”, JP „Tvrđava Golubački grad” d.o.o. i JP „Park Palić” d.o.o. Za podsticaj za razvoj, promociju, edukaciju i treninge u turizmu je predviđeno 70 miliona dinara,a za podršku za rad Turističke organizacije Srbije 400 miliona dinara, kao i za prošlu godinu. Za vaučere je predviđeno 230 miliona dinara, a za podsticaj za unapređenje receptivne turističo-ugostiteljske ponude 120 miliona dinara. Za razvoj u sektoru trgovine, predviđena su sredstva za rad tržišne inspekcije, uređenje sektora trgovine, usluga, politike konkurencije, podsticaj za razvoj nacionalnog brenda Srbije i očuvanje starih zanata, jačanje zaštite potrošača, podrška programima udruženja potrošača i dr.

U diskusiji postavljena su sledeća pitanja:

- na koji način će se realizovati sredstva predviđena za rad Javnog preduzeća za podzemnu eksploataciju uglja Resavica, imajući u vidu da je zakonom predviđeno da se rad na rešavanju problema preduzeća u restrukturiranju okonča do maja 2016. godine;

- koja vrsta podrške je predviđena za javna preduzeća u oblasti turizma.

U odgovoru na postavljena pitanja izneto je da Ministarstvo finansija nije upoznato sa detaljima pojedinih projekata koji su u nadležnosti drugih ministarstava, ali da su se o rudniku Resavica vodili razgovori i sa MMF i da je zauzet stav da iznos ostane isti kao u prethodnoj godini, kako rudari ne bi ostali bez plate. Ukoliko se problem reši pre maja 2016. godine, preostala sredstva neće biti nenamenski korišćena. Kada je reč o podršci javnim preduzećima u oblasti turizma, ona je ostala na istom nivou.

U diskusiji su učestvovali Aleksandra Tomić, Vladimir Marinković i Mirjana Ćojbašić.

Odbor je, u skladu sa članom 173. stav 2. Poslovnika Narodne skupštine, jednoglasno odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2016. godinu, Razdeo 20 – Ministarstvo privrede, Razdeo 26 – Ministarstvo rudarstva i energetike i Razdeo 30 – Ministarstvo trgovine, turizma i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Aleksandra Tomić, predsednik Odbora.

Sednica je zaključena u 13 časova i 39 minuta.

Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |